钦定古今图书集成/明伦汇编/闺媛典/第337卷 > 《玉台新咏序》陈徐陵
## 钦定古今图书集成/明伦汇编/闺媛典/第337卷 > 《玉台新咏序》陈徐陵

“凌云概日，由余之所未窥；千门万户，张衡之所曾赋。”
周王璧台之上，汉帝金屋之中，玉树以珊瑚作枝，珠
帘以玳瑁为押，其中有丽人焉。其人也，五陵豪族，充
选掖庭；四姓良家，驰名永巷。亦有颍川新市，河间观
津，本号娇娥，曾名巧笑。楚王宫内，无不推其细腰；魏
国佳人，俱言讶其纤手。阅诗敦礼，非直东邻之自媒；
婉约风流，无异西施之被教。弟兄协律，自小学歌；少
长河阳，由来能舞。琵琶新曲，无待石崇；箜篌杂引，非
因曹植。传鼓瑟于杨家，得吹箫于秦女。至若宠闻长
乐，陈后知而不平；画出天仙，阏氏览而遥妒。且如东
邻巧笑，来侍寝于更衣；西子微颦，将横陈于甲帐。陪
游馺娑，骋纤腰于结风；长乐鸳鸯，奏新声于度曲。妆
鸣蝉之薄鬓，照堕马之垂鬟。反插金钿，横抽宝树。南
都石黛，最发双蛾；北地胭脂，偏开两靥。亦有岭上仙
童，分丸魏帝；腰中宝凤，授历轩辕。金星与婺女争华，
麝月共嫦娥兢爽。惊鸾冶袖，时飘韩掾之香；飞燕长
裾，宜结陈王之佩。虽非图画，入甘泉而不分；言异神
仙，戏阳台而无别。真可谓倾国倾城，无对无双者也。
加以天精开朗，逸思雕华，妙解文章，尢工诗赋。琉璃
砚匣，终日随身；翡翠笔床，无时离手。清文满箧，非惟
芍药之华；新制连篇，宁止蒲萄之树。九日登高，时有
缘情之作；万年公主，非无累德之辞。其佳丽也如彼，
其才情也如此。既而椒房宛转，柘馆阴岑，绛隺晨严，
铜蠡昼静。三星未夕，不事怀衾；五日犹赊，谁能理曲？
优游少托，寂寞多闲，厌长乐之疏钟，劳中宫之缓箭。
轻身无力，怯南阳之𢭏衣；生长深宫，笑扶风之织锦。
虽复投壶玉女，为欢尽于百骁；争博齐姬，心赏穷于
六箸。无怡神于暇景，惟属意于新诗。可得代彼萱苏，
微蠲愁疾。但往世名篇，当今巧制，分诸麟阁，散在鸿
都，不藉篇章，无由披览。于是燃脂暝写，弄墨晨书，撰
录艳歌，凡为十卷。曾无参于《雅》《颂》，亦靡滥于风人泾
渭之间，若此而已。于是丽以金箱，装之宝轴。三台妙
迹，龙伸蠖屈之书；五色花笺，河北胶东之纸。高楼红
粉，仍定鲁鱼之文；辟恶生香，聊防羽陵之蠹。云飞六
甲，高擅玉函；鸿烈仙方，长推丹枕。至如青牛帐里，馀
曲既终；朱鸟窗前，新妆已竟。方当开兹缥帙，散此縚
绳。永对玩于书帷，常循环于纤手。岂如邓学《春秋》，儒
者之功难习；窦传黄老，金丹之术不成。固胜西蜀豪
家，托情穷于鲁殿；东台甲观，流咏止于《洞箫》。娈彼诸
姬，聊同弃日。猗与彤管，丽矣香奁。